ENYONGEZYO
Ekiro ky’Eritswera—Niki?
EKIRO ky’Eritswera wukakilengekanayako wuthi? Abangi bakalengekanaya bathi obusirira bw’abandu, mughuma okwa mughuma bakendi syalethwa embere sy’ekithumbi kya Nyamuhanga. Neryo eyo, buli mundu inyasyatswerwa olhubanza. Abandi bakendi syahembwa eparadiso y’elhubulha, n’abandi ibatswerwa eriaghalhwa erya kera na kera. Aliriryo, e Biblia yikaha ekitsutsu eky’embaghane okwa buthuku obwo. Ekinywe kya Nyamuhanga kikakanganaya kyo, butsira ng’obuthuku bw’eryubahya, aliriryo ng’obuthuku bw’amaha n’erithasya subya buhya-buhya.
Omwa Eribisulirwa 20:11, 12, thukasoma eby’omukwenda Yoane akanaya ebihambire okwa Kiro ky’Eritswera: ‘Munalhangira ekithumbi eky’obwami kinene kyeru-kyeru, n’oyuwikere kukyo. Neryo ekihugho n’olhubulha mubya sagha obusu bwiwe, kandi omwanya mwathaswabanika busana nabyo. Kandi munalhangira abaholi, abakulhu-bakulhu, n’abake-bake, ibahengene embere w’ekithumbi ky’obwami; n’ebitabu mubya sanzulhwa. N’ekindi kitabu mukya sanzulhwa ky’ekitabu eky’engebe. Neryo abaholi mubatswerwa omwa myatsi eyisakire omwa bitabu ngoku emibiiri yabu yabya.’ Omutsweri oyukakanibawako hanu nindi?
Nyamuhanga Yehova ya Mutsweri w’abandu oyughunzerereyo. Aliriryo, akaha omubiiri oyu ow’eritswera w’owundi mundu. Erikwamana ne Emibiri 17:31, omukwenda Paulo mwakania athi Nyamuhanga: ‘abirihira ekiro ekyo asyatswera ekihugho omwa lithunganene omwa mundu oyo abiriyisogha.’ Omutsweri oyuwayisoghawa ni Yesu Kristo oyuwalhubukibawa. (Yoane 5:22) Aliriryo, Ekiro ky’Eritswera kikatsuka mughulhu wahi? Kika ghunza mughulhu mungahi?
Ekitabu ky’Eribisulirwa kikakanganaya kithi Ekiro ky’Eritswera kikendi tsuka olhuhi lhwe Harmagedoni lhwali hweremu, n’omulembe wa Sitani owali okwa kihugho abiri thoghothibwa.* (Eribisulirwa 16:14, 16; 19:19-20:3) Enyuma we Harmagedoni, Sitani n’esyombinga siwe bakendi syaboherwa omwa buhya obuthawithe kabunu ahabw’emyaka rukumi. Okwa buthuku obwo, abandu 144,000 abawetwa bakendi syabya batsweri kandi bakendi ‘syathabalha haghuma na Kristo ahabw’emyaka rukumi.’ (Eribisulirwa 14:1-3; 20:1-4; Abanya Roma 8:17) Ekiro ky’Eritswera si mwatsi w’erikolha lhuba-lhuba omwa syasaha 24 buyira. Kikendi syaghunza emyaka rukumi.
Omwa buthuku obwo obw’emyaka rukumi, Yesu Kristo akendi ‘syatswera abaliho n’abaholire.’ (2 Timoteo 4:1) “Abaliho” bakendisyabya iye “endeko nene” abakalhama e Harmagedoni. (Eribisulirwa 7:9-17) Omukwenda Yoane nayu mwalhangira ‘abaholi ibanimene embere sy’ekithumbi’ ky’eritswera. Nga Yesu kwa lhaghanisaya ‘abosi abali omw’amasinda bakendi syowa omulenge wiwe n’erilhua mugho’ erilhabira omw’ilhubuka. (Yoane 5:28, 29; Emibiri 24:15) Aliriryo eritswera abosi likendi syasighikira okuki?
Erikwamana n’ekilhotho ky’omukwenda Yoane, ‘ebitabu mubya sanzulhwa,’ ‘n’abaholi mubatswerwa omwa myatsi eyisakire omwa bitabu ngoku emibiiri yabu yabya.’ Mbwino ebitabu ebi by’ebiri mw’emibiiri eyababya bakakolha? Eyihi, eritswera siryendi syasighikira okwa ebya abandu bakolha bathe baholha. Thukaminya ekyo kya thuthi? E Biblia yikabugha yithi ‘Oyuwabiriholha abiri boholhwa okw’amaka w’ebibi.’ (Abanya Roma 6:7) Kwesi ni bugha ambu, abo abakendi syalhubukibwa bakendi syasuba okwa ngebe isibakiri kw’amalholho awa kera. Neryo kwesi, ebitabu bitholere eribya ibik’imanira ebindi bindu ebya Nyamuhanga akathuyithaghako. Eribyaho kera na kera, abandu abakendi syalhama e Harmagedoni n’abakendi syalhubukibwa, batholere ibasyaghendera okwa bihano bya Nyamuhanga, imwamuli n’ebindu bihya-bihya ebyosi ebya Yehova akathuyithaghako, ebya asyabisulha omwa myaka rukumi. Kwesi, abandu bakendi syatswerwa erisighikira okwa ebya bakakolha omwa buthuku obw’Ekiro ky’Eritswera.
Ekiro ky’Eritswera kikendi syaha obusirira bw’abandu akaghisa ak’erimbere erigha okw’isonda lya Nyamuhanga n’erikwama-kwamania lyo. Eki kikamanyisaya kithi hakendi syabya mubiiri munene ow’erikangirirya. Kwenene, ‘esyandulhani sy’ekihugho sya sy’igha erithunganene.’ (Isaya 26:9) Aliriryo, si b’abosi abakendi syakwama-kwamania erisonda lya Nyamuhanga. Isaya 26:10 hakabugha hathi: ‘Omubi n’omwanga ghanyirwa syaligha erithunganene, omwa kihugho eky’erithunganene akakolha ekithe ky’ekwenene. Kandi syali lhangira obukulhu bw’Omwami Mukulhu.’ Ababi abo bakendi syathoghothibirwa ighuma omwa buthuku obw’Ekiro ky’Eritswera.—Isaya 65:20.
Erihika aho Ekiro ky’Eritswera kikendi syahweramu, abandu abakalhama bakendi syabya ibamabiri ‘suba’ ng’abandu abahikene ndeke. (Eribisulirwa 20:5) Omwa buthuku obw’Ekiro ky’Eritswera abandu bakendi syasuba omwa mibere eyihikene ey’erimbere. (1 Abanya Korinto 15:24-28) Neryo erilengesibwa ery’erighunzerera lyasyatsuka. Sitani yikendi syaboholhwa erilhua omwa muliki wayu neryo iyalekererwa erilengesya eritheba abandu owundi murundi mughuma musa ow’erighunzerera. (Eribisulirwa 20:3, 7-10) Abakendi syamughana bakendi syabana eribererera ly’emilhaghe ye Biblia omwa buswire: ‘Abathunganene bakendi sy’ikalha omwa kihugho mwa buholho n’erisighalya kyo kera na kera.’ (Esyonyimbo 37:29) Inga, Ekiro ky’Eritswera kikendi syabya mughisa okw’abandu abosi abathaleghulha!
* Erikwamana ne Harmagedoni, kisi lebaya Insight on the Scriptures, Volume 1, olhupapura 594-5, 1037-8, n’esura 20 esy’ekitabu Worship the Only True God, ebyosi byasakawa n’Abema ba Yehova.
cjk_Latn wol_Latn lug_Latn lug_Latn lug_Latn lug_Latn lug_Latn lug_Latn lug_Latn run_Latn eng_Latn